RESOLUCIÓN do 15 de xullo de 2009, do Departamento Territorial da Coruña, pola que se delegan determinadas funcións en materia de transporte sanitario no xefe de servizo de Planificación, Aseguramento e Ordenación Sanitaria.
CONSELLERÍA DE SANIDADE — III. OUTRAS DISPOSICIÓNS — 31/07/2009

O Decreto 310/2009, do 28 de maio, polo que se establece a estrutura orgánica da Consellería de Sanidade, establece na letra f) do artigo 21 como competencia propia dos xefes territoriais da Coruña, Lugo e Ourense as funcións que lle outorga o Decreto 12/2009, do 8 de xaneiro, e demais normativa en materia de centros, servizos e establecementos sanitarios. Así mesmo, na súa disposición adicional o Decreto 310/2009 entende atribuídas aos xefes territoriais as mesmas funcións e competencias atribuídas ás extintas delegacións provinciais por outras normas non previstas neste decreto.
Entre tales normas atópase o Decreto 42/1998, do 15 de xaneiro, polo que se regula o transporte sanitario (DOG nº 29, do 12 de xaneiro) que atribúe no seu artigo 6.3º ao delegado/a provincial da Consellería de Sanidade e Servizos Sociais a competencia para outorgar ou denegar a certificación técnico-sanitaria solicitada.
Dado que este procedemento está incluído no Servizo de Resposta Inmediata, polo Decreto 216/1997, do 30 de xullo, cómpre arbitrar medidas que eviten atrasos ou demoras na tramitación dos expedientes e, consecuentemente, este departamento territorial da Consellería de Sanidade considera oportuno delegar determinadas funcións na materia de transporte sanitario nos xefes de servizo de Planificación, Aseguramento e Ordenación Sanitaria, co obxecto de acadar unha maior simplificación e axilización dos procedementos administrativos.
Na súa virtude, en uso das facultades que me confiren o artigo 21 do Decreto 310/2009, do 28 de maio, polo que se establece a estrutura orgánica da Consellería de Sanidade, e conforme o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común,
DISPOÑO:
Artigo 1º
Delégase no xefe de servizo de Planificación, Aseguramento e Ordenación Sanitaria deste departamento territorial as seguintes facultades:
a) Outorgar ou denegar as certificacións técnico-sanitarias solicitadas, unha vez vista a documentación presentada, cos informes que considere pertinentes, e comprobado o cumprimento das condicións e requisitos establecidos no Decreto 42/1998, do 15 de xaneiro.
b) Renovar anualmente as certificacións técnico-sanitarias a partir de cumprirse o segundo ano de antigüidade do vehículo, logo da pertinente verificación.
c) A revogación da certificación técnico-sanitaria, no caso de que se produzan alteracións das características técnico-sanitarias do vehículo que impliquen o incumprimento dos requisitos establecidos no anexo I do decreto para cada tipo de vehículo.
Así mesmo, delégase a recualificación do vehículo, sempre que isto cumpra os requisitos establecidos no artigo 4 do dito decreto, o que suporá a revogación da certificación anteriormente concedida.
Artigo 2º
As resolucións administrativas que se adoptan por delegación indicarán expresamente esta circunstancia, e consideraranse ditadas polo órgano delegante.
Artigo 3º
Exclúense da delegación recollida nesta resolución, os supostos referidos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
A Coruña, 15 de xullo de 2009.
Jorge Suanzes Hernández
Xefe territorial da Coruña